《兴济县刁芬之限穷字》
明代·沈嘉客

兴济聊停棹，下船顾龙宫。饥鼯窜古瓦，颓垣卧秃松。

金张许史地，所事都成空。纵步衢冲间，城闉看阘茸。

幸余槐榆影，俛仰黉序中。此外遂无他，可以问窊隆。

土人为予说，罹变此处同。掩口城破后，云何辱乃公。

所赖此荒薄，得以全我躬。予曰见何晚，此说故无庸。

先朝戚里旧，一日等飘风。往复乘除尔，事理讵有穷。

天地齐一视，彼我不为功。吐辞未既意，荒城日下舂。

作者简介：沈嘉客（1590-1672）字无谋，号西溪生，直隶故城人，天启元年（1621）拔贡，数奇不第，杜门著述，著有《西溪先生文集》。